נושא: יחזקאל – מהו נביא שקר: דף עבודה עם מקורות

מחבר: אברהם בן יעקב

כתה: ו

שם: \_\_\_\_\_\_\_

דף עבודה עם מקורות-

**מיהו נביא שקר ?**

\* לפני תחילת העבודה קראו את המקורות ובפרט את הקטעים המודגשים באפור.

\* קרא את השאלות וענה במחברת

1. מה מעלת נבואתו של משה רבנו על פני כל נביא אחר ?

2. לפי זה, איך נתייחס לנביא שיגיע היום, יעשה אותות ומופתים ויאמר שמשה רבנו לא היה נביא אמת ושדבריו לא נכונים ?

3. מה עונשו של נביא שקר ?

4. האם מותר לנביא להוסיף מצווה או לבטל מצווה ? נסה לדייק בתשובתך

5. איך אליהו הנביא הקריב קורבנות מחוץ לבית המקדש ? ואיך יחזקאל הנביא התגלח בתער ?

6. עיין בהלכות יסודי התורה פרק ט' הלכה א'. מה העיקרון הקובע לגבי שאלות 4, 5 ?

7 במה עבודה זרה יוצאת מן הכלל בהתייחסות לנביא ?

8. אם יבוא אדם היום ויאמר שהוא נביא, איך נבחן אותו ? מה לא אומרים לא ומה אומרים לו ? (פרק י')

9. יש תופעה (גם אם נדירה ביותר) של אנשים עם כוחות שכן אומרים עתידות. איך נבחין בינם לבין נביא אמת ?

10. נביא שאמר שבעוד שלוש שנים תהיה רעידת אדמה שתחריב את העיר צפת וזה לא קרה, מה דינו ?

11) נביא שאמר שבעוד חצי שנה ירדו גשמי ברכה שמשך חודשיים, רק בלילות שימלאו את הכנרת וישקו את כל הארץ וזה לא קרה, מה דינו ?

12. מה ההבדל ביניהם ?

מקורות

**מיהו נביא שקר ?**

**יט** וְהָיָה, הָאִישׁ אֲשֶׁר לֹא-יִשְׁמַע אֶל-דְּבָרַי, אֲשֶׁר יְדַבֵּר, בִּשְׁמִי--אָנֹכִי, אֶדְרֹשׁ מֵעִמּוֹ. **כ** אַךְ הַנָּבִיא אֲשֶׁר יָזִיד לְדַבֵּר דָּבָר בִּשְׁמִי, אֵת אֲשֶׁר לֹא-צִוִּיתִיו לְדַבֵּר, וַאֲשֶׁר יְדַבֵּר, בְּשֵׁם אֱלֹהִים אֲחֵרִים--וּמֵת, הַנָּבִיא הַהוּא.

[ספר דברים](https://he.wikipedia.org/wiki/%D7%A1%D7%A4%D7%A8_%D7%93%D7%91%D7%A8%D7%99%D7%9D), [פרק י"ח](https://he.wikisource.org/wiki/%D7%93%D7%91%D7%A8%D7%99%D7%9D_%D7%99%D7%97/%D7%A0%D7%99%D7%A7%D7%95%D7%93)

**משנה תורה לרמב"ם**

**הלכות יסודי התורה, פרק ח'**

**א**  משה רבנו--לא האמינו בו ישראל, מפני האותות שעשה:  שהמאמין על פי האותות--יש בליבו דופי, שאפשר שייעשה האות בלאט וכישוף.  אלא כל האותות שעשה במדבר, לפי הצורך עשאן--לא להביא ראיה על הנבואה:  צרך להשקיע את המצריים, קרע את הים והצלילם בו.  צרכנו למזון, הוריד לנו את המן.  צמאו, בקע להם את האבן.  כפרו בו עדת קורח, בלעה אותם הארץ.  וכן, שאר כל האותות.

**ב**  ובמה האמינו בו, במעמד הר סיני:  שעינינו ראו, ולא זר, ואוזנינו שמעו, ולא אחר--האש והקולות והלפידים.  והוא ניגש אל הערפל, והקול מדבר אליו; ואנו שומעים:  משה, משה--לך אמור להם כך וכך.  וכן הוא אומר "פנים בפנים, דיבר ה' עימכם" ([דברים ה,ד](http://www.mechon-mamre.org/i/t/t0505.htm#4)), ונאמר "לא את אבותינו, כרת ה' את הברית הזאת" ([דברים ה,ג](http://www.mechon-mamre.org/i/t/t0505.htm#3)).

**...**

**ו**  נמצאת אומר, שכל נביא שיעמוד אחר משה רבנו, אין אנו מאמינין בו מפני האות לבדו, כדי שנאמר אם יעשה אות נשמע לו לכל מה שיאמר; אלא מפני המצוה שציוונו משה בתורה, ואמר אם נתן אות, "אליו, תשמעון" ([דברים יח,טו](http://www.mechon-mamre.org/i/t/t0518.htm#15)):  כמו שציוונו לחתוך הדבר על פי שני עדים, ואף על פי שאין אנו יודעין אם אמת העידו אם שקר; כך מצוה לשמוע מזה הנביא, אם האות אמת או בכישוף ולאט.

**ז**  [ג] לפיכך אם עמד נביא ועשה אותות ומופתים גדולים, וביקש להכחיש נבואתו של משה רבנו--אין שומעין לו; ואנו יודעין בייחוד שאותן האותות בלאט וכישוף הן, לפי שנבואת משה רבנו אינה על פי האותות כדי שנערוך אותות זה לאותות זה, אלא בעינינו ראינוה ובאוזנינו שמענוה, כמו ששמע הוא.

**ח**  הא למה הדבר דומה:  לעדים שהעידו לאדם על דבר שראה בעיניו, שאינו כמו שראה--שאינו שומע להן, אלא יודע בוודאי שהן עדי שקר.

**...**

**הלכות יסודי התורה פרק ט**

**א**  דבר ברור ומפורש בתורה, שהיא מצוה עומדת לעולם ולעולמי עולמים:  אין לה לא שינוי, ולא גירעון ולא תוספת, שנאמר "את כל הדבר, אשר אנוכי מצווה אתכם--אותו תשמרו, לעשות:  לא תוסף עליו, ולא תגרע ממנו" ([דברים יג,א](http://www.mechon-mamre.org/i/t/t0513.htm#1)); ונאמר "והנגלות לנו ולבנינו, עד עולם--לעשות, את כל דברי התורה הזאת" ([דברים כט,כח](http://www.mechon-mamre.org/i/t/t0529.htm#28)).  הא למדת שכל דברי תורה, מצווין אנו לעשותן עד עולם; וכן הוא אומר "חוקת עולם לדורותיכם" ([ויקרא ג,יז](http://www.mechon-mamre.org/i/t/t0303.htm#17); ועוד שבעה מקומות), ונאמר "לא בשמיים, היא" ([דברים ל,יב](http://www.mechon-mamre.org/i/t/t0530.htm#12)).  הא למדת שאין נביא רשאי לחדש דבר, מעתה.

**ב**  לפיכך אם יעמוד איש, בין מישראל בין מן האומות, ויעשה אות ומופת ויאמר שה' שלחו להוסיף מצוה, או לגרוע מצוה, או לפרש במצוה מן המצוות פירוש שלא שמענו ממשה, או שאמר שאותן המצוות שנצטוו בהן ישראל אינן לעולם ולדורי דורות אלא מצוות לפי זמן היו--הרי זה נביא שקר, שהרי בא להכחיש נבואתו של משה; ומיתתו בחנק, על שהזיד לדבר בשם ה' אשר לא ציווהו, שהוא ברוך שמו ציווה למשה שהמצוה הזאת "לנו ולבנינו, עד עולם" ([דברים כט,כח](http://www.mechon-mamre.org/i/t/t0529.htm#28)), ו"לא איש אל ויכזב" ([במדבר כג,יט](http://www.mechon-mamre.org/i/t/t0423.htm#19)).

**...**

**ה**  וכן אם יאמר לנו הנביא שנודע לנו שהוא נביא, לעבור על אחת מכל מצוות האמורות בתורה או על מצוות הרבה, בין קלות בין חמורות, לפי שעה--מצוה לשמוע לו.  וכן למדנו מחכמים הראשונים, מפי השמועה:  בכול, אם יאמר לך נביא עבור על דברי תורה, כאליהו בהר הכרמל, שמע לו--חוץ מעבודה זרה.  והוא, שיהיה הדבר לפי שעה--כגון אליהו בהר הכרמל, שהקריב עולה בחוץ, וירושלים נבחרה, והמקריב בחוץ חייב כרת.  ומפני שהוא נביא, מצוה לשמוע לו; וגם בזה נאמר "אליו, תשמעון" ([דברים יח,טו](http://www.mechon-mamre.org/i/t/t0518.htm#15)).

**ו**  ואילו שאלו את אליהו ואמרו לו, נעקור מה שכתוב בתורה "פן תעלה עולותיך, בכל מקום, אשר תראה" ([דברים יב,יג](http://www.mechon-mamre.org/i/t/t0512.htm#13))--היה אומר לא, אלא המקריב בחוץ לעולם חייב כרת, כמו שציווה משה; אבל אני היום אקריב בחוץ בדבר ה', כדי להכחיש נביאי הבעל.

**ז**  ועל הדרך הזאת, אם ציוו כל הנביאים לעבור לפי שעה, מצוה לשמוע להם; ואם אמרו שהדבר נעקר לעולם--מיתתן בחנק, שהתורה אמרה "לנו ולבנינו, עד עולם" ([דברים כט,כח](http://www.mechon-mamre.org/i/t/t0529.htm#28)).  [ד] וכן אם עקר דבר מדברים שלמדנו מפי השמועה, או שאמר בדין מדיני תורה שה' ציווה לו שהדין כך הוא והלכה כדברי פלוני--הרי זה נביא שקר, וייחנק אף על פי שעשה אות:  שהרי בא להכחיש תורה שאמרה "לא בשמיים, היא" ([דברים ל,יב](http://www.mechon-mamre.org/i/t/t0530.htm#12)).  אבל לפי שעה, שומעין לו בכול.

**ח**  [ה] במה דברים אמורים, בשאר מצוות; אבל בעבודה זרה--אין שומעין לו, ואפילו לפי שעה.  ואפילו עשה אותות ומופתים גדולים, ואמר שה' ציווהו שתעבוד עבודה זרה היום בלבד, או בשעה זו בלבד--הרי זה דיבר סרה על ה'; ...

**הלכות יסודי התורה פרק י**

**א**  כל נביא שיעמוד לנו ויאמר שה' שלחו, אינו צריך לעשות אות כאחד מאותות משה רבנו או כאותות אליהו ואלישע, שיש בהן שינוי מנהגו של עולם; אלא האות שלו שיאמר דברים העתידין להיות בעולם, וייאמנו דבריו, שנאמר "וכי תאמר, בלבבך:  איכה נדע את הדבר . . ." ([דברים יח,כא](http://www.mechon-mamre.org/i/t/t0518.htm#21)).

**ב**  לפיכך כשיבוא אדם הראוי לנבואה במלאכות ה', ולא יבוא להוסיף ולא לגרוע, אלא לעבוד את ה' במצוות התורה--אין אומרין לו קרע לנו את הים או החיה מת וכיוצא באלו, ואחר כך נאמין בך.  אלא אומרין לו, אם נביא אתה, אמור לנו דברים העתידין להיות; והוא אומר, ואנו מחכים לו לראות היבואו דבריו:  אם לא יבואו, ואפילו נפל דבר אחד קטן--בידוע שהוא נביא שקר.

**ג**  ואם באו דבריו כולם, יהיה בעינינו נאמן.  [ב] ובודקין אותו פעמים הרבה.  אם נמצאו דבריו כולם נאמנין, הרי זה נביא אמת, כמו שנאמר בשמואל, "ויידע, כל ישראל, מדן, ועד באר שבע:  כי נאמן שמואל, לנביא לה'" ([שמואל א ג,כ](http://www.mechon-mamre.org/i/t/t08a03.htm#20)).

**ד**  [ג] והלוא המעוננים והקוסמים אומרין מה עתיד להיות, ומה הפרש בין הנביא ובינם--אלא שהמעוננים והקוסמים וכיוצא בהן, מקצת דבריהן מתקיימין ומקצתן אין מתקיימין ...

**ה**  אבל הנביא--כל דבריו קיימין, שנאמר "כי לא יפול מדבר ה' ארצה" ([מלכים ב י,י](http://www.mechon-mamre.org/i/t/t09b10.htm#10)).

**...**

**ז**  הא למדת שאין הנביא עומד לנו, אלא להודיענו דברים העתידים להיות בעולם, משובע ורעב מלחמה ושלום וכיוצא בהן; ואפילו צורכי יחיד מודיע לו, כשאול שאבדה לו אבדה והלך לנביא להודיעו מקומה.  וכיוצא באלו הדברים, הוא שיאמר הנביא--לא שיעשה דת אחרת, או יוסיף מצוה או יגרע.

**ח**  [ד] דברי הפורענות שהנביא אומר, כגון שיאמר פלוני ימות או שנה פלונית שנת רעב או מלחמה וכיוצא בדברים אלו--אם לא עמדו דבריו, אין בזה הכחשה לנבואתו; ואין אומרין הנה דבר דיברת ולא בא:  שהקדוש ברוך הוא "ארך אפיים ורב חסד, וניחם על הרעה" ([יואל ב,יג](http://www.mechon-mamre.org/i/t/t1402.htm#13); [יונה ד,ב](http://www.mechon-mamre.org/i/t/t1704.htm#2)); ואפשר שעשו תשובה ונסלח להם כאנשי נינוה, או שתלה להם כחזקיה.

**ט**  אבל אם הבטיח על טובה ואמר שיהיה כך וכך, ולא באה הטובה שאמר--בידוע שהוא נביא שקר:  שכל דבר טובה שיגזור האל, אפילו על תנאי--אינו חוזר.  הא למדת, שבדברי הטובה בלבד ייבחן הנביא.

**יא**  [ה] נביא שהעיד לו נביא אחר שהוא נביא--הרי זה בחזקת נביא, ואין זה השני צריך חקירה:  שהרי משה רבנו העיד ליהושע, והאמינו בו כל ישראל קודם שיעשה אות.  וכן לדורות.

**...**

**יב**  נביא שנודעה נבואתו והואמנו דבריו פעם אחר פעם, או שהעיד לו נביא, והיה הולך בדרכי הנבואה--אסור לחשב אחריו ולהרהר בנבואתו, שמא אינה אמת.  ואסור לנסותו יותר מדי, ולא נהיה הולכים ומנסים לעולם...